**Manuel Fernández de Castro y Menéndez Hevia** (Oviedo, 1834–Mondoñedo, 1905), foi un sacerdote católico e escritor español en lingua asturiana, bispo de Mondoñedo entre 1889 e 1905.

Traxectoria
-----------

Fernández de Castro y Menéndez Hevia ordenouse sacerdote en 1869 e foi catedrático de latín no Seminario Conciliar de Oviedo. Doutor en Teoloxía, foi reitor penitenciario da Catedral da capital asturiana e foi o fundador do Catecismo de Oviedo. O 30 de decembro de 1889 foi nomeado bispo de Mondoñedo, sendo ordenado o 13 de abril de 1890. Durante os anos á fronte da diocese ampliou o Seminario e creou varias novas parroquias, como a do Carme e San Vicente de Trigás. Ademais mantivo unha colaboración xornalística no diario carlista *La Unidad*, referente desta tendencia en Asturias, dende a revolución de 1868. Tamén, escribiu sobre temas de Teoloxía Moral en revistas eclesiásticas españolas e publicou dous libros sobre catequesis. 

### Escritor en asturiano

Empregou a lingua asturiana para obras de tipo de poético e relixioso, como por exemplo as poesías escritas para os nenos e nenas do Catecismo de Oviedo. Tamén en lírica, compuxo algúns poemas que lle deron sona. Mais a súa obra máis importante é a tradución do Evanxeo de Mateu feita baixo o patrocinio de Luis Luciano Bonaparte, curmán de Napoleón III, e publicada en Londres en 1861. Manuel Fernández de Castro fixo a tradución dende a versión en castelán de Torres Félix Amat, e empregou as variedades centrais do idioma. A tiraxe foron uns 200 exemplares dos que se conservan cinco, un deles da colección privada de Inaciu Galán. A obra non leva o seu nome, pois o Dereito Canónico prohibía a publicación en lingua vernácula da Biblia e fíxose sen licenza eclesíastica. Considérase que Louis Lucien Bonaparte entrou en contacto con Manuel Fernández de Castro grazas a asturianos residentes en París, ben por exiliados carlistas, ben polo embaixador naquela altura, Alejandro Mon y Menéndez.

Tamén fixo a tradución ao asturiano da bula *Ineffabilis Deus* na que o papa Pío IX proclamou o dogma da Inmaculada Concepción de María*.* Esta versión está conservada nun códice regalado por España ao Vaticano coas versións da bula en galego, éuscaro, catalán, valenciano, ademais do asturiano.

### Recoñecementos

Tanto en Mondoñedo como en Oviedo existen rúas co nome de Manuel Fernández de Castro. Ademais, a súa tarefa en lingua asturiana fixo que o seu nome bautizase o Coleutivu Manuel Fernández de Castro que une a sacerdotes en prol do uso do asturiano no seo da Igrexa Católica creado en 1986. Tamén lle foi adicada a *Selmana de les Lletres Asturianes* de 1997. En 2016 o Concello de Mondoñedo conmemorouno dentro do ciclo *Mondoñedo é poesía* dese ano.

Notas
-----

1. 1 2  "Don Manolín, bispo, tradutor e poeta". *cadernodeantonioreigosa.eu*.
2. 1 2  "Manuel Fernández de Castro y Menéndez Hevia". *Asturies.com*. Consultado o 2021-09-25.
3. ↑  Cano González, Ana María (1999). "Normalización e normativización do asturiano hoxe.". *Estudos de sociolingüística románica: linguas e variedades minorizadas*. Universidade de Santiago de Compostela. pp. 107–132. ISBN 84-8121-772-7.
4. 1 2  "L'Evanxeliu según Napoleón". *El Comercio* (en castelán). 2019-04-29. Consultado o 2021-09-25.
5. ↑  lainformacion.com (2016-04-26). "Homenajean en Mondoñedo al obispo Fernández de Castro, traductor al asturiano del 'Evangelio de Mateo'". *La Información* (en castelán). Consultado o 2021-09-25.
6. ↑  "MONDOÑEDO É POESÍA 2016". *www.concellomondonedo.es*. Consultado o 2021-09-25.

|  |  |
| --- | --- |
| Control de autoridades | 
* Wd: Q4892132
* WorldCat
* VIAF: 87974147
* BNE: XX970749
* Catholic-Hierarchy: fecm
* ISNI: 0000000060341406
* NTA: 072531738

 |